Leer maak smullekker Kersgeregte op Via | Netwerk24
Leer maak smullekker Kersgeregte op Via
23 Desember 2020 13:15
Die TV-kanaal Via (DStv-kanaal 147) het bekende sjefs in Suid-Afrika genooi om feestydkos te maak om in vyf episodes uit te saai.
Piet Marais en Frik Oosthuizen se Mexikaanse empanadas kry 'n Suid-Afrikaanse kinkel. Foto: Via
Twee van dié episodes is op Kersdag te sien. Die sjefs wat hul spyskaarte sal toon en die kos voorberei, is Piet Marais en Frik Oosthuizen en die kosikoon Dorah Sitole.
In My Kersfeeskombuis om 17:00 op 25 Desember is Marais en Oosthuizen aan die beurt met 'n verrassende idee – 'n Mexikaanse spyskaart. Hulle berei vark en eend voor met bygeregte vol kleur en geur getrou aan die Mexikaanse kostradisie.
Marais en Oosthuizen was die aanbieders van die reeks Van potte tot superdisse! waarin hulle minder bekende bestanddele in Suid-Afrika opgespoor en vir nuwe geregte gebruik het.
Die omslag van Dorah Sitole se jongste kosboek.
Frik Oosthuizen en Piet Marais, wat op Kersdag in die program 'My Kersfeeskombuis' op Via kosmaak. Foto: Via
Om 18:00 op 25 Desember wys Sitole wat sy onder meer uit die see gehaal het vir haar Kersmaal. Dié kosskrywer en voormalige kosredakteur berei kreefsterte voor, asook brosgebraaide eend en 'n mango-nagereg met skop.
Sitole het ook pas haar kulinêre reis oor vier dekades in die kosboek 40 Years of Iconic Food saamgevat. Dit is 'n reis wat begin as 'n honger meisietjie in die townships en wat haar later na gourmetkombuise deur die wêreld geneem het. Die fases van Sitole se lewe word verteenwoordig deur tradisionele Afrika-kosse, township-geure, bekende gunstelinge, pan-Afrika-geregte en gourmetgeregte van oor die wêreld heen.
Dié voormalige redakteur en kosredakteur van die tydskrif True Love is nie net 'n skrywer nie, sy is ook 'n kosstileerder, 'n ontwikkelaar van resepte en 'n opgeleide cordon bleu-sjef. Op haar talle wêreldreise het sy mense gereeld aan Suid-Afrikaanse cuisine voorgestel.